**Отчет**

**на НЧ „Димитър Наумов-1908“ с. Преславен**

**за 2020 г.**

 Уважаеми читалищни радетели, уважаеми почетни членове на читалището - Ирина Петкова и Стойно Динев. Уважаеми г-н Митев, кмет на с. Преславен. От името на читалищното настоятелство: Недялка Янева, Надка Запрянова, Венко Русинов, Иван Бойчев, Росен Тенев, Митко Митев и председателя Вълчо Ганчев, Ви благодарим за отделеното време и отговорното отношение, заедно да отчетем 2020 г. и плануваме читалищната дейност през 2021 г. Изминалата 2020 година бе белязана с коварната пандемия от Ковид-19 и това наложи бързо адаптиране, планиране и провеждане на всичко набелязано в културния календар по по-различен начин съобразен с изискванията наложени от Здравното министерство. При всяко вземане на решения относно провеждането на мероприятията на първо място читалищното настоятелство поставяше нашето здраве и отговорното спазване на мерките. Смело можем да кажем, че началния стрес от коронавируса бе преодолян и бързо читалището заработи онлайн в месеците на карантина и докрая на 2020 година положихме усилия работата на читалището да не спира. И тази година можем да отчетем много добра библиотечна дейност. В месеците на карантина- март и април, когато читалището бе затворено се създаде спокойна творческа атмосфера, която роди книгата за селото „Зрънца от историята на село Преславен“. Книгата е плод от събираните в продължение на пет години спомени от възрастни хора, информация от документи, архиви и други достоверни източници. В нея са поместени и много снимки - стари и нови, които обогатяват и допълват четивото. Книгата бе издадена с решение на читалищното настоятелство от бюджета на читалището, част от приходите се дариха за кампанията „С грижа за храма“. През годината се издадоха само два броя на нашият вестник „Преславенски вести“ по ясни причини. И тази година кандидатсвахме по проект **„Българските библиотеки –**съвременни центрове за четене и информираност“ към Министерство на културата и за втора поредна година проекта бе одобрен. За отпуснатата сума от 1211.96 лв. се закупи нова литература – 126 заглавия. В този проект заложихме по-големият брой от книгите са за детска литература изучавана в училище. Дарение на книги през годината направиха – Иринa Петкова-1 книга, Община Стара Загора – 7 книги. От бюджета на читалището закупихме 6 заглавия. Зачислени са общо 140 нови книги. Поради остарялост и изхабеност са отчислени 102 книги. След обработката в Инвентарната книга и книгата за движение на библиотечния фонд в края на 2020 г. библиотеката разполага с – 6712 б.е. Фонотеката разполага с 42 аудио и видео записа. На разположение на читателите бяха и следните вестници – „Минаха години“ с абономент от нашият бюджет, списание „Птици в нощта“ от Община Стара Загора и в-к „Златна възраст“ абониран от пенсионерския клуб. Ще продължим отчета с читалищната дейност по месеци:

***Януари***

**21.01. – Спазихме традицията на Бабинден, самодейките представиха автентичния обичай „Бабинден“, който представихме на сцената на фестивала „От Игнажден до Коледа“ в с.Дълбоки.**

***Февруари***

**1.02. – Отец Петър отслужи празнична литургия в нашият храм за празника „Трифон Зарезан‘‘. Празника продължи в читалището с класация на най-доброто вино, награди и барбекю.**

**5.02 – Организирано на театър – „Чичовци“**

**19.02. – С учениците от подготвителната група отбелязахме с мултимедийна презентация 147 години от обесването на Васил Левски**

**21 .02- Заедно с къща-музей „Гео Милев“ Стара Загора и Оу „Бойчо Русев“ посветихме тържество за 100- годишнината от рождението на голямата писателка Леда Милева. Стихове и песни написани от поетеста звучаха от деца и възрастни.**

**21.02.- Работилница за мартенички „Хей ръчички, хей ги две мартенички правят те“ отвори врати в читалището. Малки и големи изработихме мартеници с помощта и напътствията от журналистката Таня Иванова и кака Елена от къща-музей „Гео Милев“**

**28.02. – В образа на Баба Марта бе Маргарита Тодорова, която посети в учебния ден децата в училището и ги закичи с мартенички.**

***Март***

**1.03. – И тази година жените от пенсионерския клуб изработиха мартеници, с които Баба Марта обиколи центъра на селото и закичи всички, които срещна в празничния ден.**

**2.03.- Подготвихме се за Националния празник на България- 3-ти март, като разпънахме на фасадата на читалищната сграда големият български трикольор. За съжаление програмата ни бе отменена, както и похода в Стара Загора до Самарското знаме.**

**8.03- Денят на жената отпразнувахме с празнична програма и музикално-хумористичен поздрав от двете певчески групи при читалището. Цветя за всички дами бяха подарени от мъжката група и кмета на селото.**

 **След този празник в световен мащаб бяха наложени строги ограничения и мерки за борба с коронавируса и от 13 март до 6 май читалищната дейност премина в онлайн формат. Бързо реагирахме в извънредната ситуация и не спряхме да работим, напротив това положение бе предизвикателство в откриването на нови идеи и търсене на онлайн форми на работа.**

**Април**

**11.04 - Лазаровден – поставихме начало на онлайн конкурса „Моята цветна градинка“. Конкурса събра много участници и почитатели на цветята, зелени дворове и красиви градински кътчета. С тзи цветна инициатива имахме за цел да разнообразим затворения начин на живот заради пандемията и дадем добър пример за поддържане и разкрасяване на двора и тротоарното пространство пред дома.**

**12.04. - Цветница - предложихме на фейсбук страницата на читалището онлайн изложба „Любими рисунки“ на Виолина Славчева.**

 **Май**

 **24 май – направихме видео поздрав към преславенци за празника на буквите в изпълнение на стихове и песни от децата Антония Петрова и Камелия Божидарова.**

**Юни**

 **1 юни - кмета Митьо Митев награди победителите в цветната надпревара. Всички участници в конкурса получиха грамоти за участие и цветя.**

**Лятна занималня**

**„Ваканция в читалището“ 2020 :**

**19 юни, 10.30 ч.**

**На откриването на занималнята бяхме приятно изненадани от големия брой деца и родители желаещи да се включат. Поставихме началото с презентация и с помощта на децата подредихме лятната програма по месеци, като се съобразихме с техните желания, интереси и с това, че са от различни градове на България и ще им бъде интересно да научат повече за родния край. За доброто и ползотворно преминаване на летните занимания се сформираха три възрастови групи с поотделна програма.**

* **Отговорник на тинейджърите – Стойка Генова.**
* **Отговорник на малката група – учителката Яница Господинова.**
* **Отговорник на бебешката група- Мони на 1г. и неговата майка Станислава Радева.**

**Всички занимания през лятото се проведоха на открито.**

 **26 юни, 10.00 ч.**

* **Групата на тинейджърите проведе детективската игра „По следите на изчезналата книга“.**
* **Малката група- спортни игри, четене на приказки и англиски език.**
* **Бебешката група – игри на пясъчника.**

**10 юли, 10.00 ч.**

* **Детски пленер „Моята ваканция“ в която се включиха всички деца от групите. В помощ поканихме художнич- ката Виолина Славчева. Рисунките бяха подредени във фоайето на читалището.**

**15 юли, 10.30 ч.**

* **Гостуваха ни ОИЦ – Стара Загора. Проведохме занимания с децата и подредихме голям пъзел на асфалта „Карта на Европа“. Децата научиха полезна и интересна информация за Европа и Европейския съюз. Нашите гости от града бяха подготвили много по- даръци – футболни топки, тениски и вкусни лакомства**

 **17 юли, 9.00 ч.**

* **Групата на тинейджърите се събра в читалищния парк за осми патриотичен велопоход „19 юли 1877“. Преди началото посетихме храма, където всички деца запалиха свещ и поднесохме цветя пред паметника на загиналите в Руско-турската война, след което се отправихме с велосипедите към Джуранлийското поле, където е каменния кръст поставен в памет на загиналите руски войни за защитата на Стара Загора.**
* **Малката група също почете годишнината от боевете за Стара Загора и смъртта на преславенския революционер Бойчо Русев. Те посетиха църквата, където ги очакваше баба Мария, потомка на рево- люционера. Старицата разказа на децата интересни разкази за героя, след което поднесоха цветя на двата паметника в черковния двор.**
* **Бебешката група заедно с малката група посетиха църквата.**

 **22 юли, 9.30 ч.**

**Тимуровската команда в помощ при боядисването на детският кът в читалищния парк. Момчетата боядисаха всички скамейки, парзалката, катерушките и пясъчника в цветни краски. Момичетата поляха новозасадените липички. На една от скамейките художничката Виолина Славчева, изрисува сърца и надпис „Обичам те“ и младежите в Преславен вече си имаха скамейка на влюбените.**

**24 юли, 10.00 ч.**

* **По наша покана ни гостуваха „Зелени Балкани“ Стара Загора. Срещата започна с образователна беседа за защитените животни и видове птици в Българаия. Гостите подариха много рекламни дипляни, книжки и след като децата ги разгледаха възникнаха и много въпроси за болните животинки, за лечението им, храната, която им се дава и т.н. Втората част от срещата бе практическа, а именно децата сами да мон- тират на дърветата в двата парка, 10 къщички и хранилки за птиците, които бяха направени от други дечица. След поставянето им в клоните на дърветата децата сложиха и храна за зимата.**
* **Малката група започна занималнята с йога и спортни игри. В почивката, четоха инересна интерактивна книга.**
* **Бебешката група се радва на сапунени балончета.**

**31 юли, 9.00 ч.**

* **На тази дата Стара Загора отдава почит пред жертвите в старозагорските боеве. По предварителна уговорка с РИМ - Стара Загора организирахме безплатно посещение и беседа за по-големите деца. Децата с интерес разгледаха музея и си направиха снимки за спомен. Денят продължи с разходка по Античната улица, а на тръгване за Преславен извървяхме стъпалата до паметника на „Самарското знаме“.**
* **Малките деца от групата проведоха занимания в парка – рисунки на асфалт, игра на дама и др.**
* **Бебешоците разглеждаха и късаха списание „Мечо Пух“**

**7 август, 10.00 ч.**

* **Кулинарно състезание „Палачинкови истории“ между големите момичета и момчета. Децата сами приготвиха и хапнаха вкусни палачинки, като почерпиха и най-малките от другите групи.**
* **Малката група започна деня с английски език и работа с конструктор.**
* **Бебешката група танцува на детски песнички.**

 **14 август, 10.00 ч.**

* **В парка на читалището бе отворен салон за красота. Девойките правиха безплатно на желаещите дами прически, грим и маникюр.**
* **Малките дечица изрисуваха 10 метрово табло с надпис „Обичаме те, Преславен“, което бе и украсата за предстоящото детско парти.**
* **Бебешоците се заровиха в пясъчника**

 **21 август, 10.30 ч.**

**Детско парти „Довиждане ваканция, училище здравей“ С много песни, танци, игри и голяма торта закрихме лятната занималня и наградихме децата, които прочетоха голям брой книги от списъците за учебна литература.**

**27 юни - Празник на житото „Пътят на хляба“ За седма поредна година спазихме традицията. С водосвет и ритуално зажънване на нивата, дадохме началото на жътвата. За съжаление втората част от празника, която всяко лято се провежда в парка на селото не се проведе по ясни причини.**

**Юли**

**1юли – Излезе от печат нашият вестник „Преславенски вести“. Децата от Тимуровската команда разнесе вестника из селото.**

**15 юли – Изложба от картини на Виолина Славчева, подредихме в сградата на кметството.**

**20 юли – Постъпи дарение за детския отдел от нашите съграждани Радостина и Веселин Добреви. Подарени бяха детски настолни и занимателни игри, които ползвахме в лятната занималня.**

 **Септември**

**14 септември – Кметство и читалище отправихме поздрав към Нейка Митева, която навърши 90 години. Изненадах- ме юбилярката с торта и подарък.**

**15 септември- По традиция пожелахме успешна учебна година на учениците от ОУ „Бойчо Русев“ и подарихме подаръци на всички първолаци.**

**20 септември – С два видеоклипа на двете певчески групи взехме участие в онлайн фестивала в село Труд, общ. Плов- див от където пристигна грамота и сувенирен знак.**

**Октомври**

**1 октомври- В международния ден на възрастните хора кметство, читалище и пенсионерски клуб поздравихме присъстващите в клуба. Всички пенсионери посетили клуба на празника получиха подаръци.**

**6 октомври – „Спомен за Николай Лилиев“ С презентация и стихове отбелязахме 60 години от смъртта на старозагорския поет. На това мероприятие присъства- щите любители на поезия основахме поетичен клуб „Стихотворец“.**

**8 октомври – Обявихме началото на поетичния конкурс „Стихове за Преславен“, който бе посветен на празника на селото „Архангеловден“**

**19 октомври – организирахме и популяризирахме дарителска кампания „С грижа за храма‘‘, която имаше зе цел да събере средства за реставрацията на старите икони от иконостаса. На заседание на читалищното настоятелство се взе решение, нашето читалище също да отдели средства и да бъде в помощ на църквата със сумата от 500.00 лева.**

**20 октомври – Отпечатахме втори брой на вестник „Преславенски вести“ преди празника на селото.**

**Ноември**

**8 ноември от 10.00 часа, храм „Свети Архангел Михаил“ ни събра за празнична литургия отслужена от отец Петър Радев за празника на селото ‚Архангеловден“. След церемонията бе осветена и книгата за селото „Зрънца от историята на село Преславен‘‘. В двора на църквата 20 човека си закупиха книгата и тези средствата оставихме за ремонт на храма. За съжаление предварително планувана- та празнична програма бе отменена.**

**16 ноември – с учениците на Милена Иванова от подготвителната група направихме разходка в парка и събрахме красиви есенни листа, от които с четка и лепило измайсторихме красиво „Есенно слънце“.**

**24 ноември – взехме участие в онлайн конкурса „Райска ябълка“ на село Хрищени със стих посветен на „Райската ракия“ и подходяща декорация.**

 **Декември**

**В началото на месеца се проведе третият национален фестивал „От Игнажден до Коледа – традиции и съвременност“. Домакини тази година бяха с. Хрищени. Съобразявайки се с епидемичната обстановка проведохме онлайн формат на фестивала. За участие изпратихме любителски видеоклип направен от Младен Желев на коледарската група. Изпълнението бе оценено с диплом и златен медал за отлично представяне.**

**25 декември – Коледа. Иван Бойчев в ролята на Дядо Коледа и Пламен с файтона бяха така добри и обиколиха селото да раздадат над 30 подаръка на послушните деца. Това бяха проведените по дати и час мероприятия. През цялата година продължиха двете кампании - „Капачки за Бъдеще“ и „Жълти стотинки - деца помагат на деца“. Много деца и възрастни се включиха и редовно носеха събраното в читалището. Липсата на репетиции, хонорари за корепититори, коцертна дейност, празници, разходи за пътувания и др. доведоха до спестяване на средтсва, за които читалищното настоятелство вземаше периодично решения в какво да се вложат и приоритетно как да се използват парите. Закупиха се престилки за лазарската група – 320.00 лв., престилки с бродерия на женската група- 720 лв. Ушиха се навои за мъжката група – 375 лв., сценичен костюм – попско расо и два костюма на Дядо Коледа – 112.00 лв. Всички нови дрехи са вписани в инвентарната книга на читалището. Поръчаха се рекламни шапки и бандани за традиционния велопоход и календари на читалището. В началото на годината Тенчо Желев, диригент на духовота музика при Общината откликна на нашата молба и направи аранжимент на химна на Преславен и аудиозапис в осем тоналности. През пролетта бе направен частичен ремонт на беседката, няколко скамейки и пясъчника за децата. С решение на читалищното ръководство се вложиха средства за поставяне на ламиниран паркет в съблекалнята и направата на четири гардероба за сценични костюми и носии за момчета, момичета, мъже и жени. Монтираха се две портманта и голямо огледало. Ремонта на съблекалнята и новите гардероби бяха необходими за доброто стопанисване на сградата и важно за съхранението на и без това скъпите носии. Постави се климатик в стаята на библиотекаря. За първи път имахме финансовата възможност да подпомогнем и се включим в дарителската кампания „С грижа за храма“. На заседание на читалищ- ното настоятелство се взе решение да се задели сумата от 500.00 лв. за реставрацията на една от иконите на иконостаса. По два проекта сме работили през годината и двата подадени към Министерство на културата. Първият, както споменахме за нова литература бе спечелен. Вторият бе за допълнителна субсидирана бройка, за съжаление не беше одобрен. 2020 година ще остане белязана и трудна година, но въпреки това можем да отчетем добри резултати. Най-голямото ни удовлетворение от читалищната дейност ще остане успешната и шумна детска лятна занималня и излизането на книгата за село Преславен. Минусите отчитаме в намаляването на членската маса. В бъдеще ще трябва да обърнем внимание на този факт и да се търсят нови попълнения за самодейните певчески групи. Един от въпросите в механизма, който попълваме всяка година към Отдел „Култура“ е да посочим силните страни на читалището. Няма как да не започнем с добрата екипна работа и партньорставата ни. От името на читалищното настоятелство благодарим на Кметството и конкретно на кмета Митко Митев и Мария Стамова, на пенс. клуб- Деньо Недялков и Росица Стойнова, на училище „Бойчо Русев“ и учителите Нели Николова, Милена Иванова и Господинка Георгиева, на храм „Свети Архангел Михаил“- отец Петър, Маргарита Тодорова, Мария Гущерова и Мария Бойчева. На нашите партньори в мероприятията: ОИЦ- Стара Загора, Къща-музей „Гео Милев“ Стара Загора, РИМ- Стара Загора, „Зелени Балкани“ Стара Загора и журналистката Таня Иванова. Благодарност и към нашите спонсори Йордан Танев, Димо Вълков и Младен Митев. В края на отчета нека си пожелаем 2021 година да е различна от изминалата. Искаме си предишния читали- щен живот- репетиции, тържества, екскурзии, безброй мероприятия, фестивали и събори из страната. Дай Боже много здраве, песни и смях да огласят читалището през 2021 г.**

 **Председател на НЧ „Димитър Наумов-1908“: / Вълчо Г. Вълчев/**